Document ID: 32013D0291

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Ιουνίου 2013
σχετικά με τη θέσπιση μεταβατικών μέτρων για ορισμένα προϊόντα ζωικής προέλευσης που καλύπτονται από τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και τα οποία εισάγονται στην Κροατία από τρίτες χώρες πριν από την 1η Ιουλίου 2013
[κοινοποιηθείσα υπό τον αριθμό C(2013) 3475]
(Κείμενο που παρουσιάζει ενδιαφέρον για τον ΕΟΧ)
(2013/291/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη Προσχώρησης της Κροατίας, και ιδίως το άρθρο 3 παράγραφος 4,
Έχοντας υπόψη την πράξη προσχώρησης της Κροατίας, και ιδίως το άρθρο 42,
Εκτιμώντας τα ακόλουθα:
(1)
Η Κροατία αναμένεται να προσχωρήσει στην Ένωση την 1η Ιουλίου 2013. Τα προϊόντα ζωικής προέλευσης θα υπόκεινται στις απαιτήσεις του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1). Ωστόσο, ορισμένα προϊόντα ζωικής προέλευσης που εισάγονται στην Κροατία πριν από τη συγκεκριμένη ημερομηνία δεν πληρούν τους σχετικούς κανόνες που προβλέπονται στον εν λόγω κανονισμό.
(2)
Μερικά από αυτά τα προϊόντα έχουν τεθεί σε ελεύθερη κυκλοφορία στην Κροατία, ενώ άλλα δεν έχουν φτάσει ακόμη σε αυτό το στάδιο τελωνειακής διαδικασίας και εξακολουθούν να βρίσκονται υπό τελωνειακή επιτήρηση.
(3)
Για να διευκολυνθεί η μετάβαση από το ισχύον καθεστώς στην Κροατία στο καθεστώς που προκύπτει από την εφαρμογή της ενωσιακής νομοθεσίας, είναι σκόπιμο να θεσπιστούν μεταβατικά μέτρα όσον αφορά την εμπορία αυτών των προϊόντων.
(4)
Τα εν λόγω προϊόντα θα πρέπει να διατίθενται μόνο στην εγχώρια αγορά της Κροατίας υπό τις κατάλληλες συνθήκες. Ειδικότερα, δεδομένου ότι το ισχύον σύστημα ιχνηλασιμότητας δεν είναι επαρκές, αυτά τα μη συμμορφούμενα με τις προδιαγραφές προϊόντα δεν πρέπει να μεταποιούνται σε εγκαταστάσεις οι οποίες διαθέτουν άδεια αποστολής των προϊόντων τους σε άλλα κράτη μέλη.
(5)
Τα προϊόντα που δεν συμμορφώνονται με τον κανονισμό (ΕΚ) αριθ. 853/2004 δεν θα πρέπει να εισέρχονται σε άλλα κράτη μέλη. Για να εξασφαλιστεί ότι τα οικεία προϊόντα δεν αποτελούν αντικείμενο ενδοενωσιακών εμπορικών συναλλαγών, τα κράτη μέλη θα πρέπει να διενεργούν κατάλληλους ελέγχους σύμφωνα με την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (2).
(6)
Η εξαγωγή αυτών των προϊόντων σε τρίτες χώρες θα πρέπει να συμφωνεί με τις σχετικές ρυθμίσεις και να διενεργείται σύμφωνα με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (3).
(7)
Έναν χρόνο μετά την ημερομηνία προσχώρησης, προϊόντα που δεν έχουν ακόμη τεθεί σε ελεύθερη κυκλοφορία και διατεθεί στην αγορά της Κροατίας ή εξαχθεί και παραμένουν αποθηκευμένα υπό τελωνειακή επιτήρηση θα πρέπει να καταστρέφονται.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Πεδίο εφαρμογής
Η παρούσα απόφαση εφαρμόζεται σε προϊόντα ζωικής προέλευσης τα οποία πληρούν τους ακόλουθους όρους:
α)
εμπίπτουν στο πεδίο εφαρμογής του κανονισμού (ΕΚ) αριθ. 853/2004·
β)
δεν συμμορφώνονται με τις απαιτήσεις του κανονισμού (ΕΚ) αριθ. 853/2004·
γ)
εισήχθησαν στην Κροατία από τρίτες χώρες πριν από την 1η Ιουλίου 2013.
Άρθρο 2
Προϊόντα ζωικής προέλευσης που τέθηκαν σε ελεύθερη κυκλοφορία στην Κροατία πριν από την 1η Ιουλίου 2013
Τα αναφερόμενα στο άρθρο 1 προϊόντα που τέθηκαν σε ελεύθερη κυκλοφορία στην Κροατία πριν από την 1η Ιουλίου 2013 μπορούν να εξακολουθήσουν να διατίθενται στην αγορά στο έδαφος της Κροατίας για περίοδο ενός έτους από την εν λόγω ημερομηνία, με τον όρο ότι πληρούν τους ακόλουθους όρους:
α)
δεν πρέπει να μεταποιούνται σε εγκαταστάσεις οι οποίες διαθέτουν άδεια αποστολής των προϊόντων τους σε άλλα κράτη μέλη·
β)
πρέπει να φέρουν το εθνικό σήμα που προβλέπεται από τους εθνικούς κανόνες της Κροατίας κατά την ημερομηνία θέσης σε ελεύθερη κυκλοφορία, το οποίο είναι διαφορετικό από το σήμα καταλληλότητας που αναφέρεται στο κεφάλαιο III τμήμα I του παραρτήματος I του κανονισμού (ΕΚ) αριθ. 854/2004 (4) ή από το αναγνωριστικό σήμα που αναφέρεται στο τμήμα I του παραρτήματος II του κανονισμού (ΕΚ) αριθ. 853/2004.
Άρθρο 3
Προϊόντα ζωικής προέλευσης που εισήχθησαν στην Κροατία αλλά δεν τέθηκαν σε ελεύθερη κυκλοφορία πριν από την 1η Ιουλίου 2013
Τα αναφερόμενα στο άρθρο 1 προϊόντα που εισήχθησαν στην Κροατία πριν από την 1η Ιουλίου 2013, αλλά δεν τέθηκαν σε ελεύθερη κυκλοφορία πριν από την εν λόγω ημερομηνία μπορούν να τεθούν σε ελεύθερη κυκλοφορία στην Κροατία και μπορούν να διατεθούν στην αγορά στο έδαφος της Κροατίας μόνο έως τις 30 Ιουνίου 2014, με τον όρο ότι συμμορφώνονται με τις απαιτήσεις που θεσπίζονται στο άρθρο 2.
Άρθρο 4
Απαγόρευση αποστολής προϊόντων ζωικής προέλευσης από την Κροατία σε άλλα κράτη μέλη
1. Τα προϊόντα του άρθρου 1 δεν αποστέλλονται από την Κροατία σε άλλα κράτη μέλη.
2. Τα κράτη μέλη εξασφαλίζουν, σύμφωνα με την οδηγία 89/662/ΕΟΚ του Συμβουλίου και ιδίως με το άρθρο 3 της οδηγίας, ότι τα προϊόντα που αναφέρονται στο άρθρο 1 δεν αποτελούν αντικείμενο εμπορίας μεταξύ κρατών μελών.
Άρθρο 5
Εξαγωγή σε τρίτες χώρες
Για μεταβατική περίοδο έως την 1η Ιουλίου 2014, τα προϊόντα που αναφέρονται στο άρθρο 1 μπορούν να εξακολουθήσουν να εξάγονται από την Κροατία σε τρίτες χώρες, με τον όρο ότι πληρούνται οι ακόλουθοι όροι:
α)
οι εξαγωγές πρέπει να πραγματοποιούνται σύμφωνα με το άρθρο 12 του κανονισμού (ΕΚ) αριθ. 178/2002·
β)
κάθε φορτίο πρέπει να εξέρχεται από το κροατικό έδαφος με απευθείας προορισμό την τρίτη χώρα, υπό την επιτήρηση της αρμόδιας αρχής, χωρίς να διασχίζει το έδαφος άλλων κρατών μελών·
γ)
κάθε φορτίο πρέπει να μεταφέρεται με μέσο μεταφοράς το οποίο να έχει σφραγίσει η αρμόδια αρχή και οι σφραγίδες πρέπει να ελέγχονται στο σημείο εξόδου από την Κροατία.
Άρθρο 6
Καταστροφή φορτίων υπό τελωνειακή επιτήρηση την 1η Ιουλίου 2014
Φορτία προϊόντων του άρθρου 1 που εξακολουθούν να βρίσκονται υπό τελωνειακή επιτήρηση την 1η Ιουλίου 2014 καταστρέφονται υπό τον έλεγχο της αρμόδιας αρχής.
Όλες οι δαπάνες που συνεπάγεται η καταστροφή των εν λόγω φορτίων επιβαρύνουν τον ιδιοκτήτη του φορτίου.
Άρθρο 7
Εφαρμογή
Η παρούσα απόφαση εφαρμόζεται με την επιφύλαξη και από την ημερομηνία έναρξης ισχύος της Συνθήκης Προσχώρησης της Κροατίας.
Άρθρο 8
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 14 Ιουνίου 2013.

Labels: 17
0
3
18
15